Skoksyfers: Meer as 100 renosters in afgelope maand gestroopStropers het die afgelope maand meer as 100 renosters in Suid-Afrika vir hul horings doodgemaak. Bykans 800 renosters is reeds vanjaar gestroop. ŉ Totaal van 668 renosters is verlede jaar vir hul horings doodgemaak. “Die hoeveelheid renosters wat sedert die begin van 2013 vir hul horings doodgemaak is, het tot 790 gestyg,” het die departement van omgewingsake Vrydag in ŉ verklaring gesê. “Die sterftes het die afgelope paar jaar toenemend gestyg weens die swartmarkaanvraag in Asië. In 2007 is slegs 13 voorvalle aangemeld.” Bewaarders het gewaarsku dat die situasie in Suid-Afrika kritiek is en dat meer renosters uitgemoor word as teen die tempo wat hulle geboorte gee, wat tot ŉ algehele afname in die bevolking sal lei. Die Krugerwildtuin, wat aan Zimbabwe en Mosambiek grens, word die ergste geraak met 476 renosters wat sedert Januarie daar gestroop is.